text: El rei del Nepal nomena el nou govern després de la destitució de l'anterior gabinet
  El monarca del Nepal nomena un nou govern després d'haver destituït l'anterior executiu. La decisió de destituir l'anterior govern va provocar manifestacions pels carrers de Kàtmandu, per part d'alguns sectors que acusen el rei de protagonitzar un cop d'estat. El monarca va prendre aquesta decisió adduint la incapacitat de l'executiu de posar fi a prop de deu anys de conflicte armat amb la guerrilla maoista.
  El formen nou monàrquics i un comunista
  02/02/2005 - 00.00 Actualitzat 03/02/2005 - 11.31
  El rei del Nepal, Gyanendra, ha anunciat el seu nou gabinet, compost per nou monàrquics reconeguts i un comunista. Amb ells pretén governar el seu regne durant els pròxims tres anys, segons ha informat el canal de televisió local indi NDTV.
  El rei ha nomenat el monàrquic Rames Nath Pandey com a ministre d'Afers Exteriors i també ha inclòs un líder comunista, Radha Krishna Mainali, com a ministre d'Esports i Educació, en el nou gabinet.
  Després de destituir dimarts el govern encapçalat pel primer ministre nepalès, Sher Bahadur Deuba, al qual va acusar d'haver fracassat en el control de la guerrilla maoista i de no haver creat les condicions per celebrar comicis legislatius al país, el monarca va declarar l'estat d'emergència i va assumir directament el poder.